P r e d k l a d a c i a  s p r á v a

Európska rada zasadala v Bruseli v dňoch 21. - 22. júna 2007 v Bruseli. Delegáciu SR na stretnutí viedol predseda vlády SR Robert Fico. 

Ťažiskom zasadnutia Európskej rady bola diskusia o procese reformy zmlúv. Hlavy štátov a vlád odsúhlasili mandát na zvolanie medzivládnej konferencie. Konferencia prerokuje návrh textu reformnej zmluvy EÚ, ktorá bude meniť a dopĺňať zakladajúce zmluvy EÚ. Jej činnosť bude zahájená 23. – 24. júla 2007 v Bruseli. Podľa záverov predsedníctva by sa konferencia mala ukončiť ešte v tomto roku. 
	Výsledky rokovania Európskej rady o inštitucionálnej reforme zodpovedajú požiadavkám vlády SR schválených uznesením č. 512/2007.

V súvislosti s Európskym fórom pre jadrovú energetiku (EU Nuclear Energy Forum) bude v dokumentácii z Európskej rady zaradený spoločný list premiérov SR a ČR a list predsedu Európskej komisie J. M. Barrosa potvrdzujúci jeho zriadenie. Činnosť fóra by mala začať na konferencii plánovej na jeseň 2007 v Bratislave. 

Členské štáty EÚ v záveroch Európskej rady potvrdili termíny na zrušenie kontrol na vnútorných pozemných a námorných hraniciach od 1. januára 2008 a na letiskách od marca 2008 za predpokladu, že budú splnené všetky stanovené podmienky.

Okrem toho Európska rada prijala závery súvisiace s posilňovaním vnútorného trhu, poštovými službami, spoločnými technologickými iniciatívami, Európskym technologickým inštitútom, projektom satelitného navigačného systému Galileo, Európskou chartou zaobchádzania s duševným vlastníctvom, sociálnou a zdravotnou problematikou, klimatickou a energetickou politikou, migračnou politikou, činnosťou agentúry FRONTEX, bojom proti terorizmu, ochranou osobných údajov a policajnou a justičnou spoluprácou.

Ministri zahraničných vecí na samostatnej pracovnej večeri diskutovali o situácii na západnom Balkáne, o vzťahoch Únie s Afrikou a Brazíliou a o misiách v rámci Európskej bezpečnostnej a obrannej politiky EÚ.

Európska rada prijala stratégiu EÚ pre Strednú Áziu. 

Na zasadnutí Rady EÚ vo formáte hláv štátov a vlád bol privítaný návrh Európskej komisie rozšíriť eurozónu o Maltu a Cyprus a Rada ministrov financií a hospodárstva bola vyzvaná, aby 10. júla 2007 potvrdila zavedenie spoločnej meny v oboch krajinách od januára 2008.

	Predkladaný materiál bude mať vplyv v oblasti finančnej, ekonomickej, environmentálnej a v podnikateľskom prostredí. Konkrétne dôsledky plnenia záväzkov v jednotlivých oblastiach budú vypracované príslušnými rezortmi. Úloha analyzovať závery Európskej rady a rozpracovať ich do konkrétnych opatrení je súčasťou uznesenia predkladaného materiálu.